**Aliza Abdullah** (lahir 3 Disember 1978) (Jawi: الیزا عبدالله) atau lebih dikenali sebagai **Enot** merupakan seorang pelakon dan pelawak wanita Malaysia. Beliau mula mencipta nama pada tahun 2000 menerusi siri komedi *Mat Despatch* arahan bapa saudaranya, Rashid Sibir. Beliau juga pernah menjadi juri tetap rancangan realiti **Raja Lawak** musim kedua pada tahun 2008.

Kerjaya lakonan
---------------

Enot mula dikenali menerusi watak Jojo dalam siri komedi *Mat Despatch*. Gandingan Enot bersama pelakon komedi lain seperti Raja Azura, Sharifah Shahirah, Amyza Aznan dan Syanie ternyata menimbulkan fenomena tersendiri di kalangan peminat. Ketika itu beliau menggunakan nama komersial Aliza Abdullah namun lebih dikenali dengan nama Jojo, wataknya dalam siri tersebut dan kemudian baru dikenali sebagai Enot sehingga ke hari ini. 

Populariti Enot mula memuncak apabila disunting oleh penerbit Shahrulezad Mohameddin untuk berganding bersama pelawak Sheila Rusly dan Sharifah Shahora dalam drama *Enot* pada tahun 2002. Drama arahan Azman Yahya (Jinggo) itu mencipta fenomena sebagai antara drama komedi yang sangat popular pada tahun tersebut. Enot melakonkan watak sebagai *Enot*, seorang gadis kampung persis Cinderella versi gemuk yang sering dibuli oleh dua orang kakak tirinya. Menerusi drama inilah Enot mendapat nama gelaran komersialnya, dan nama Enot kekal hingga kini. 

Selepas *Enot*, drama tersebut disambung ke *Enot Rayalah Pulak* dan sekuel terakhir dalam bentuk VCD; *Enot VCDlah Pulak*. Kesemua drama tersebut mendapat sambutan hebat dan akhirnya menghadiahkan Enot anugerah pertamanya dalam bidang seni lakon apabila dinobatkan sebagai Pelakon Harapan di Anugerah Skrin 2003. 

Selepas demam *Enot* berakhir, beliau mula cenderung untuk memegang watak-watak yang lebih kompleks. Antara yang paling diingati ialah kemunculan Enot dalam telenovela *Dalam Hati Ada Cinta* menyaksikan Enot berganding bersama aktres terkenal Umie Aida. Telenovela yang disiarkan Astro selama 5 musim itu terus menghangatkan populariti Enot. Enot juga mencuba watak sebagai gadis hip hop dalam siri VCD *Gosok*. 

Pada tahun 2006, Enot membuat kemunculan perdana selepas melahirkan anak kedua apabila berganding bahu bersama pelawak Didie Alias dalam drama komedi *Labuna Labuni*. Drama yang diadaptasikan daripada filem arahan P. Ramlee berjudul *Labu Labi* itu ternyata mendapat sambutan hangat hingga dicalonkan dalam beberapa anugerah. Enot juga dicalonkan di Anugerah Seri Angkasa untuk kategori Aktres Komedi TV Terbaik. 

Selepas watak-watak popular seperti Jojo, Enot dan Labuna, beliau sekali lagi mendapat peranan yang signifikan apabila memegang watak Saodah dalam siri komedi *Odah Drebar*. Siri komedi yang disiarkan di RTM2 ini menjadi drama komedi yang popular pada tahun 2008. Tahun itu juga menyaksikan Enot melangkah setapak lagi apabila dilantik sebagai juri tetap untuk program realiti pencarian bakat komedi *Raja Lawak* musim kedua di Astro serta menyertai program realiti amal *Sehati Berdansa* musim ketiga bersama suaminya Zainul Abidin Mat Nor. Biarpun tidak memenangi pertandingan tersebut, bakat tarian Enot mendapat pujian. Enot mewakili Malaysian Athma Council dan berjaya mengumpul RM7000 untuk didermakan kepada badan amal tersebut. 

Enot juga pernah bergandingan bersama aktres komedi berbadan besar seperti Adibah Noor dan Syanie dalam siri komedi *3G*. Pada tahun 2010, Enot mengacarakan program TV bersama Didie Alias yang mana program tersebut berbentuk game show bersama rakan-rakan artis yang lain.

Kehidupan peribadi
------------------

Enot merupakan anak saudara kepada pengarah terkenal, Rashid Sibir yang bertanggungjawab memperkenalkan beliau ke dunia lakonan. Beliau dikenali sebagai artis yang pandai menyimpan rahsia peribadi. Perkahwinan pertamanya bersama lelaki yang tidak dikenali pada tahun 2000 pernah diabadikan dalam salah satu episod siri komedi *Mat Despatch*. Perkahwinan ini dikurniakan dua orang cahaya mata perempuan. 

Setelah bercerai pada tahun 2007, Enot berkenalan dengan salah seorang krew produksi drama komedi *Odah Drebar* iaitu Zainul Abidin, dan akhirnya mereka mengikat tali perkahwinan pada 21 November 2008. Zainul merupakan saudara kepada aktres komedi Nik Sayyidah Fatihah aka Mek. 

Enot juga menceburi bidang perniagaan apabila melancarkan jenama biskut *Enot Cookies* pada tahun 2007. Pada bulan ramadhan setiap tahun, Enot dan suami membuka gerai jualan di bazar serta kini secara tetap boleh didapati di Downtown, Cheras Kuala Lumpur.

Beliau mula mengenakan tudung pada akhir 2012.

Filemografi
-----------

### Filem

* *Laila Isabella* (2003)
* *Cinta Luar Biasa* (2004)
* *Cinta Yang Satu* (2007)
* *Kayangan* (2007)
* *Baik Giler!!* (2012)
* *Kau Takdirku* (2017)

### Telefilem

* *Enot* (2002)
* *Enot Rayalah Pulak* (2002)
* *Enot VCDlah Pulak* (2003)
* *Gosok* (2003)
* *Gosok 2* (2004)
* *Bisikan Azazil* (2005)
* *Bahulu Hangus* (2005)
* *Keluarga Pasca Merdeka* (2005)
* *Labuna Labuni* (2006)
* *Busker Bercinta* (2021)

### Drama

* *Mat Despatch* (1998-2001)
* *Dalam Hati Ada Cinta* (2003 - 2006)
* *Odah Drebar* (2008)
* *Zati & Si Mawas* (2009)
* *Sebumbung* (2009)
* *Chef Jo* (2009)
* *Madam E-Wallet* (2021)
* *Dear Cinta* (2021)
* *Perisik Cinta Tak Diundang* (2021)
* *Balai Raya Kampung Senyum* (2022)
* *Guard Komando* (2022)
* *Adakah Engkau Menungguku* (2022)
* *Wanita Milik Tuan Putra* (2022)

Anugerah dan pencalonan
-----------------------

* Pelakon Harapan - Anugerah Skrin 2003 menerusi drama *Enot*
* (Finalis) Artis Baru Popular (ABPBH) - Anugerah Bintang Popular Berita Harian 2003
* (Finalis) Artis Komedi Wanita Popular (ABPBH) - Anugerah Bintang Popular Berita Harian edisi 2003, 2006 dan 2009.
* (Finalis) Aktres Komedi TV Terbaik - Anugerah Seri Angkasa 2006 menerusi drama *Labuna Labuni*

Rujukan
-------

1. ↑  "Sorotan 2012 - Penghijrahan: Artis & hijrah". *Sinar Harian*. 31 Disember 2012. Dicapai pada 29 November 2013.

Pautan luar
-----------

* Enot di Pangkalan Data Filem Internet (IMDb)